Diari Oficial de la Generalitat Valenciana


Sumari del DOGV 6281, del 03-06-2010 (2010/6249)

RESOLUCIÓ de 28 de maig de 2010, de la Conselleria d'Educació, per la qual s'autoritza la implantació de les ensenyances de Batxillerat Internacional a l'IES Pere Boïl de Manises a partir del curs 2010-2011.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6281

Data del DOGV
:   03-06-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/6249


Data del document
:   28-05-2010

Organisme emissor
:   Conselleria d'Educació

Tipus de document
:   Resolució

Descriptors 

:   * nova pedagogia
    * política educativa
    * ensenyament secundari
    * títol d'estudis
    * centre d'ensenyament
    * alumne
    * adaptació escolar

RESOLUCIÓ de 28 de maig de 2010, de la Conselleria d'Educació, per la qual s'autoritza la implantació de les ensenyances de Batxillerat Internacional a l'IES Pere Boïl de Manises a partir del curs 2010-2011. [2010/6249]  
L'Orde EDU/1161/2010, de 4 de maig, per la que s'establix el procediment per a l'accés a la Universitat espanyola per part dels estudiants procedents de sistemes educatius als quals és aplicable l'article 38.5 de la Llei Orgànica 2/2006, de 3 de maig, d'Educació (BOE 07.05.2010) assenyala, en la seua part expositiva, que tant el títol de Batxillerat Europeu, que es regix segons el conveni pel qual s'establix l'Estatut de les Escoles Europees, fet a Luxemburg el 21 de juny de 1994, com el títol de Batxillerat Internacional, són sengles títols reconeguts amb caràcter general com a títols d'accés a la universitat per part de la majoria dels països membres de la Unió Europea.  
L'Organització per al Batxillerat Internacional (d'ara en avant, IBO), com a fundació educativa sense ànim de lucre i amb seu en Ginebra (Suïssa), oferix diferents programes educatius per a cada edat de l'alumne o alumna, d'entre els quals, el programa del diploma de Batxillerat Internacional constituïx un conjunt d'ensenyances equivalents, a l'efecte d'accés a la universitat, al Batxillerat regulat segons la Llei 2/2006, de 3 de maig, d'Educació.  
Una vegada iniciat davant de l'IBO el procediment de sol·licitud d'autorització d'este programa per l'IES Pere Boïl de Manises, la direcció general d'Ordenació i Centres Docents de la Conselleria d'Educació, va procedir a autoritzar, mitjançant Resolució de 27 d'abril de 2009, la implantació d'estes ensenyances a partir del curs 2010-2011 com a requisit previ a l'autorització per part de l'IBO.  
Una vegada superat tot el procés de sol·licitud, avaluació i autorització per part de l'IBO, l'IES Pere Boïl de Manises ha adquirit la consideració de Col·legi del Món Unit i es troba en disposició de posar en funcionament el programa del diploma de Batxillerat Internacional a partir del curs 2010-2011.  
Vista la proposta del director general d'Ordenació i Centres Docents de data 26 de maig del 2010 i de conformitat amb la mateixa, i en exercici de les atribucions conferides per l'article 28 de la Llei 5/1983, de 30 de desembre, del Consell, i l'article 6 del Decret 118/2007, de 27 de juliol, del Consell, pel que s'aprova el Reglament Orgànic i Funcional de la Conselleria d'Educació, resolc:  
Primer  
Autoritzar la implantació de les ensenyances del diploma del Batxillerat Internacional en l'IES Pere Boïl (Manises), amb codi de centre 89567013. La implantació de les ensenyances de primer curs es realitzarà en el curs acadèmic 2010-2011, i les ensenyances de segon curs començaran a impartir-se en el curs 2011-2012.  
Segon  
L'alumnat que supere el programa del diploma del Batxillerat Internacional podrà accedir a la universitat segons el procediment previst en l'Orde EDU/1161/2010, de 4 de maig (BOE 07.05.2010).  
Tercer  
La present autorització donarà lloc a les corresponents inscripcions en el Registre de Centres Docents de la Comunitat Valenciana.  
Quart  
La present resolució tindrà efectes des de la data en què es dicta; no obstant això, els seus efectes acadèmics s'entenen referits a l'inici del curs acadèmic 2010-2011.  
Quint  
El procés i els criteris d'admissió seran els establits per la normativa vigent per a les ensenyances de Batxillerat, tenint en consideració les peculiaritats de caràcter singular establides pel consell escolar del centre.  
Sext  
L'alumnat haurà de sol·licitar plaça en ensenyances de Batxillerat, participant en el procés d'admissió establit per la Resolució dictada per la direcció territorial competent, per la que s'establix el calendari i el procediment d'admissió de l'alumnat en centres públics i centres privats concertats, no universitaris, per al curs corresponent, amb independència de la seua sol·licitud per a accedir a les ensenyances de Batxillerat Internacional.  
Sèptim  
El termini de presentació de sol·licituds d'admissió en les ensenyances de Batxillerat Internacional conclourà transcorreguts 7 dies naturals a partir de l'endemà a la finalització del termini de sol·licitud de plaça en ensenyances de Batxillerat, establit per la Resolució de la direcció territorial competent.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, la present resolució esgota la via administrativa i contra la mateixa es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua notificació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua notificació. Per als interessats que no siguen objecte de notificació, els terminis començaran a comptar de l'endemà de la seua publicació en el Diari Oficial de la Comunitat Valenciana.  
València, 28 de maig de 2010.- El conseller d'Educació: Alejandro Font de Mora Turón.